જો દુઃખ અને મુસીબતના સમયમાં તમે રડવા બેસશો અને બધા લોકો સમક્ષ તમારા દુઃખનાં ગાણાં ગાયા કરશો, તો તેનાથી તમારું દુઃખ તો દૂર થવાનું નથી. પરંતુ તમારી આસપાસના લોકો તમારાથી કંટાળીને દૂર જતા રહેશે. એ તો ઠીક છે, પણ મોટી તકલીફ તો તમને પોતાને જ થશે. કારણકે તમારા વારંવારના દુઃખના પોકારો તમારું અજાગ્રત મન પકડી લેશે અને રાબેતા મુજબની તેની કામગીરી કરીને એટલે કે નકારાત્મક આદેશોનું જલ્દી પાલન કરીને તમને વધુ ને વધુ દુઃખ તરફ લઇ જશે. આમ મનને અવળચંડું કહ્યું છે, તે અમસ્તું નથી કીધું. તે ખરેખર નકારાત્મક આદેશોને ખરા કરી દેખાડે છે.